《七夕范松浦郡守邀饮榕桥下书楸村给谏即席赋绝句余与同人既走笔和之复成一律仍用原韵》
清代·张湄

莎厅风露洒新秋，高跨榕梁豁远眸。绿水不波凉樾美，青云得路亘虹修。

天涯樽酒星同聚，月地车帷夕共游。三匝巢林馀倦翮，无烦乌鹊到桥头。

作者简介：浙江钱塘人，字鹭洲，号南漪，又号柳渔。雍正十一年进士，官至兵科给事中。工诗，与金志章、厉鹗等以诗相切磋。有《柳渔诗钞》。